Vyf pylsterte in KZN geboreDie pylsterte is kort nadat hulle gebore is in die see vrygelaat. (Foto: Saambr) Vyf pylsterte is verlede week by uShaka Marine World in Durban gebore en kort daarna in die see vrygelaat. Die Suid-Afrikaanse vereniging vir marienebiologienavorsing (Saambr) het in ŉ Facebook-plasing die geboorte van die ronde lintsterte aangekondig. “Die pylstertjies is Woensdag deur die loop van die dag in die Open Ocean-uitstalling gebore. Dit is die ma se derde werpsel en gelukkig is al vyf wyfies gesond ná die geboorte.” Die pylsterte is almal 36 cm in deursnee en weeg tussen 1,8 kg en 2 kg. “Nadat personeel hul gesondheidsondersoeke afgehandel en goedgekeur het, is hulle na die strand geneem en langs die Vetchs-rif op die Durbanse strand vrygelaat,” het Saambr geskryf. Ronde lintsterte is groot pylsterte met ŉ swart-wit gevlekte voorkoms. Dié spesie staan dikwels bekend as die marmerpylstert weens sy gevlekte oppervlak. Hulle kan tot 110 cm bereik en sowat 150 kg weeg. “ŉ Groep van dié pylsterte word soms saam gesien, maar dikwels beweeg hulle alleen op die bodem van die see.” Ronde lintsterte word beskou as ŉ kwesbare spesie wat beskerm moet word.